मौसम धीरे-धीरे खराब होने लगा। काले बादल आसमान को घेरे जा रहे थे। रास्ता अभी बहुत था। मैं मस्ती में पोनी पर बैठी हुई थी तभी सहयात्री सुरेश और प्रकाशवीर जाते हुए मिले हमने आपस में ऊं नमः शिवाय कहा और मैं आगे बढ़ गयी। थोड़ा आगे गयी थी कि बायीं ओर पहाड़ों के ऊपर एक झरना छतरी का आकार लेकर गिरते हुए बरबस आकर्षित कर रहा था। मैं यह जानते हुए भी कि बारिश आने वाली है उसको कैमरे में कैद करने का मोह छोड़ न सकी। फटाफट गर्दन में लटका कैमरा खोला और चित्र लेने लगी इतने में ही मेरा पोर्टर मुझे जल्दी करने को कहने लगा। मैंने जल्दी से कैमरा कवर में रख लिया और आगे बढ़ गयी।